b'\n_START_ARTICLE_\nZaklep\n_START_PARAGRAPH_\nZaklep je eden od osnovnih delov strelnega oro\xc5\xbeja z zadnjim polnjenjem. Osnovna naloga zaklepa je zapiranje zadnjega dela cevi ob gorenju smodnika v naboju, po tem pa se odmakne in v cev vstavi nov naboj.\n_START_SECTION_\nRo\xc4\x8dni zaklep\n_START_PARAGRAPH_\nRo\xc4\x8dni zaklep je zaklep, ki ga premika strelec. Ob izvla\xc4\x8denju zaklepa je potrebno zaklep najprej odkleniti, saj je z uporabo zati\xc4\x8dev pritrjen na cev. Ob izvla\xc4\x8denju zaklep izvle\xc4\x8de prazen tulec in napne pro\xc5\xbeilni mehanizem oro\xc5\xbeja, ob pomiku naprej pa vstavi v cev nov naboj, nakar ga uporabnik ponovno zaklene._NEWLINE_Ro\xc4\x8dni zaklepi so enostavni in robustni, poleg tega pa razen udarne igle ne vsebujejo delov, ki bi se ob streljanju premikali, kar pomeni ve\xc4\x8djo natan\xc4\x8dnost streljanja in mo\xc5\xbenost uporabe najmo\xc4\x8dnej\xc5\xa1ih nabojev. V primerjavi z avtomatskim oro\xc5\xbejem je energija smodni\xc5\xa1kih plinov bolje izkori\xc5\xa1\xc4\x8dena, saj se ne porablja za gibanje zaklepa. Zaradi teh lastnosti so primerni za uporabo v lovskem oro\xc5\xbeju, ostrostrelskih pu\xc5\xa1kah in \xc5\xa1portnem oro\xc5\xbeju.\n_START_SECTION_\nAvtomatski zaklep\n_START_PARAGRAPH_\nPri avtomatskem zaklepu za zaklepanje, odklepanje in gibanje zaklepa poskrbi del energije, ki nastane ob v\xc5\xbeigu smodnika. To energijo najpogosteje zagotavljajo odsun tulca (odklepanje z odsunom), pritisk plinov na zaklep (prosti zaklep) ali pa smodni\xc5\xa1ki plini, katerih del se ob strelu odvzame iz luknjice v cevi (odvod smodni\xc5\xa1kih plinov).\n_START_SECTION_\nProsti in blokirani zaklep\n_START_PARAGRAPH_\nGlede na konstrukcijo avtomatskega zaklepa v grobem lo\xc4\x8dimo dve obliki:_NEWLINE_Prosti zaklep dr\xc5\xbei v zaprtem polo\xc5\xbeaju le sila povratne vzmeti. Masa zaklepa in s tem vztrajnost morata biti tolik\xc5\xa1ni, da ob pritisku smodni\xc5\xa1kih plinov na tulec ne pride do prevelikega odprtja zaklepa, dokler krogla ne zapusti cevi in tlak smodni\xc5\xa1kih plinov pade, saj bi v nasprotnem primeru lahko pri\xc5\xa1lo do eksplozije tulca. Poleg tega prenizka masa zaklepa prina\xc5\xa1a tudi ve\xc4\x8djo pogostost streljanja, ki lahko \xc5\xa1kodljivo vpliva na dele oro\xc5\xbeja. Pri oro\xc5\xbeju z mo\xc4\x8dnej\xc5\xa1imi naboji bi taka izvedba zaklepa potrebovala ve\xc4\x8djo maso zaklepa, kar bi oro\xc5\xbeje naredilo neprakti\xc4\x8dno za prena\xc5\xa1anje in uporabo. Zato se prosti zaklep uporablja le pri oro\xc5\xbeju s \xc5\xa1ibkej\xc5\xa1im strelivom, pogost pa je tudi pri brzostrelkah in avtomatskih pi\xc5\xa1tolah._NEWLINE_Blokirani zaklep se po vstavljanju naboja s pomo\xc4\x8djo zati\xc4\x8dev na zaklepu in utorov v zaklepi\xc5\xa1\xc4\x8du pritrdi na cev, zaradi \xc4\x8desar je podobno, kot ro\xc4\x8dni zaklep, sposoben zdr\xc5\xbeati ve\xc4\x8dji tlak smodni\xc5\xa1kih plinov. Od ro\xc4\x8dnega zaklepa se razlikuje po tem, da za odklepanje in gibanje nazaj skrbi energija smodni\xc5\xa1kih plinov. To pomeni, da je primeren tudi za uporabo mo\xc4\x8dnej\xc5\xa1ih nabojev in je v razli\xc4\x8dnih izvedbah prisoten v polavtomatskih in avtomatskih pu\xc5\xa1kah. Ker je zaklep blokiran, je njegova masa lahko ob\xc4\x8dutno ni\xc5\xbeja od mase prostega zaklepa.'